Návrh

 ZÁKON  
z ........ 2002
o štátnom dlhu a štátnych zárukách

Národná rada Slovenskej republiky sa uzniesla na tomto zákone:

PRVÁ ČASŤ
VŠEOBECNÉ USTANOVENIA

Úvodné ustanovenia

§ 1
Predmet úpravy

Tento zákon upravuje
a)	správu štátneho dlhu, 
b)	správu štátnych záruk,
c)	podmienky a postup pri preberaní štátnych záruk.

						   § 2		
    					    Základné pojmy 

(1)	Štátny dlh je súhrn záväzkov Slovenskej republiky z minulých rokov. 
(2)	Štátne cenné papiere sú pokladničné poukážky^) a dlhopisy^) vydávané v mene Slovenskej republiky Ministerstvom financií Slovenskej republiky (ďalej len „ministerstvo“) v tuzemsku alebo v zahraničí.
(3)	Štátna záruka  je záväzok  Slovenskej republiky voči veriteľovi, že splní záväzok za dlžníka, ak dlžník voči veriteľovi nesplnil určitý záväzok.

DRUHÁ ČASŤ
ŠTÁTNY DLH

§ 3
Správa štátneho dlhu

(1)	Správou štátneho dlhu je 
a)	vypracovanie stratégie financovania štátneho dlhu,  
b)	vypracovanie ročnej bilancie potrieb a zdrojov financovania štátneho dlhu splatného v príslušnom rozpočtovom roku, 
c)	príprava a uzatváranie úverových zmlúv v mene Slovenskej republiky, 
d)	vydávanie štátnych cenných papierov podľa osobitných predpisov^1), ^2) , 
e)	splácanie a vyplácanie istiny a výnosov zo štátnych cenných papierov,
f)	zabezpečovanie finančných operácií a iných činností súvisiacich s riadením rizík štátneho dlhu, 
g)	vedenie evidencie štátneho dlhu,
h)	účtovanie^3)  o štátnom dlhu.
(2)	Správu štátneho dlhu vykonáva ministerstvo.
(3)	Ministerstvo môže  poveriť vykonávaním niektorých činností súvisiacich so správou štátneho dlhu Národnú banku Slovenska^4), alebo rozpočtovú organizáciu zriadenú ministerstvom, ktorá vykonáva činnosti súvisiace so správou štátneho dlhu podľa odseku 1 písm. e), f), g), h), zabezpečuje vydávanie štátnych cenných papierov podľa odseku 1 písm. d), pričom nie sú dotknuté ustanovenia osobitného predpisu^5).
(4)	Riaditeľ a zamestnanci rozpočtovej organizácie zriadenej ministerstvom na vykonávanie niektorých činností súvisiacich so správou štátneho dlhu, zodpovední za výkon činností podľa odseku 1 písm. f), musia spĺňať podmienku odbornej spôsobilosti, pod ktorou sa rozumie ukončené vysokoškolské vzdelanie ekonomického, právneho, prírodovedného alebo technického zamerania a najmenej trojročnú prax v oblasti finančného trhu. Aspoň jeden zamestnanec v priamej pôsobnosti riaditeľa musí mať päť rokov praxe v oblasti finančného trhu.

Potreby a zdroje financovania štátneho dlhu
§ 4

(1)	Objem záväzkov štátu z istín štátneho dlhu splatných v príslušnom rozpočtovom roku a objem zdrojov na ich krytie ustanovuje  zákon o štátnom rozpočte na príslušný rozpočtový rok. 
(2)	Ministerstvo môže zvýšiť objem zdrojov financovania štátneho dlhu podľa odseku 1 v príslušnom rozpočtovom roku najviac o 20% istín štátneho dlhu splatných v príslušnom rozpočtovom roku.
(3)	Štátny dlh v príslušnom rozpočtovom roku možno zvýšiť najviac o sumu skutočne dosiahnutého schodku štátneho rozpočtu, podľa zákona o štátnom rozpočte na príslušný rozpočtový rok, zvýšeného o sumu prostriedkov prijatých z úverov, o sumu z príjmov vydaných štátnych cenných papierov  nad rámec potrieb financovania štátneho dlhu podľa odseku 2 v príslušnom rozpočtovom  roku a  o sumu finančných prostriedkov získaných podľa § 5 ods.  2 a nepoužitých do 31. decembra predchádzajúceho rozpočtového roka.  
(4)	Na účely zvýšenia štátneho dlhu podľa odseku 3 sa neprihliada na schodok štátneho rozpočtu dosiahnutý vplyvom kurzových rozdielov.

§ 5

(1)	Na účely financovania štátneho dlhu ministerstvo vykonáva finančné operácie na domácom finančnom trhu a na zahraničných finančných trhoch prijímaním úverov, vydávaním štátnych cenných papierov a inými činnosťami súvisiacimi s riadením rizík štátneho dlhu. 
(2)	Štátne finančné aktíva^6) získané z finančných operácií na finančných trhoch, podľa odseku 1, ktoré sa nepoužijú do konca príslušného rozpočtového roka na financovanie štátneho dlhu splatného v príslušnom rozpočtovom roku, možno použiť na financovanie štátneho dlhu splatného v nasledujúcom rozpočtovom roku. 
(3)	O sumu štátnych finančných aktív nepoužitých podľa odseku 2 sa znižujú zdroje financovania štátneho dlhu splatného v nasledujúcom rozpočtovom roku.
(4)	Ustanovenia odsekov 1 a 2 platia rovnako aj na financovanie preklenutia dočasného nesúladu medzi príjmami a výdavkami štátneho rozpočtu v priebehu príslušného rozpočtového roka.

							§ 6
Použitie zdrojov financovania

(1) Zdroje financovania získané podľa § 5 ods.1 zákona možno použiť aj na

a)	spätné odkúpenie štátnych cenných papierov,
b)	predčasné splatenie štátneho dlhu, ak to umožňuje zmluva alebo  emisné   
    podmienky,
c)	výmenu štátnych cenných papierov za iné štátne cenné papiere,
d)	financovanie činností súvisiacich s riadením rizík štátneho dlhu,
e)	vyporiadanie obchodov s cennými papiermi,
f)	financovanie zabezpečovacích prevodov cenných papierov^7),
g)	zhodnocovanie kreditných zostatkov jediného účtu štátnej pokladnice.
(2) Ustanovenia osobitného predpisu nie sú týmto dotknuté^6).

§ 7
Splácanie  istín štátneho dlhu

Istinu štátneho dlhu spláca ministerstvo z úverov, zo štátnych finančných aktív alebo z prostriedkov podľa osobitného predpisu^8).

TRETIA ČASŤ
ŠTÁTNE ZÁRUKY 

§ 8 
Správa štátnych záruk

(1)	Správou štátnych záruk je  určovanie limitov štátnych záruk, príprava a uzatváranie zmlúv o štátnych zárukách, evidencia a účtovanie o štátnych zárukách, vyhodnocovanie rizika realizovaných štátnych záruk, realizácia štátnych záruk a vymáhanie pohľadávok štátu z realizovaných štátnych záruk. 
(2)	Správu štátnych záruk vykonáva ministerstvo.

§ 9
Podmienky prevzatia štátnych záruk

(1)	Štátne záruky možno prevziať za úvery právnických osôb a za dlhopisy vydané právnickými osobami, určené najmä na financovanie ekonomicky návratných projektov, zaradených do rozvojových programov vyhlásených vládou Slovenskej republiky (ďalej len „vláda“) na podporu priemyslu, životného prostredia, dopravy, pôdohospodárstva, lesného hospodárstva, vodného hospodárstva a výstavby bytov. 
(2)	Štátne záruky možno prevziať aj za úvery alebo dlhopisy, určené na splácanie záväzkov z úverov, na ktoré bola poskytnutá štátna záruka, alebo na splácanie záväzkov z dlhopisov, na ktoré bola poskytnutá štátna záruka, alebo na ich predčasné splatenie. 
(3)	Štátne záruky v príslušnom rozpočtovom roku možno prevziať len do celkovej sumy istín z úverov splatných v príslušnom rozpočtovom roku, na ktoré bola poskytnutá štátna záruka a celkovej sumy menovitých hodnôt dlhopisov splatných v príslušnom rozpočtovom roku, na ktoré bola poskytnutá štátna záruka.
(4)	Na osobitné záruky poskytované štátom podľa osobitného zákona^12), ktoré sú opatreniami štátnej hospodárskej politiky sa nevzťahujú ustanovenia tohto zákona.

Postupy prevzatia štátnych záruk
§ 10

(1)	Žiadateľ o poskytnutie štátnej záruky (ďalej len „žiadateľ“), podáva  písomnú žiadosť o poskytnutie štátnej záruky (ďalej len „žiadosť“) ústrednému orgánu štátnej správy, v ktorého vecnej pôsobnosti je vyhlásený rozvojový program, ktorého sa úver alebo emisia dlhopisov týka (ďalej len „predkladateľ“). Ak sa má poskytnúť štátna záruka podľa § 9 ods. 2 žiadateľ podáva žiadosť tomu  ústrednému orgánu štátnej správy, ktorý predkladal návrh na prevzatie štátnej záruky za úvery alebo za dlhopisy, ktoré sa majú uhradiť prostriedkami získanými z nového úveru alebo z novej emisie dlhopisov.
(2)	Žiadosť obsahuje
a) obchodné meno alebo názov, sídlo, identifikačné číslo a predmet činnosti 
    žiadateľa,
b) názov rozvojového programu a názov projektu, ktorý sa má financovať na základe požadovaného úveru alebo emisie dlhopisov, alebo informáciu, že ide o poskytnutie štátnej záruky podľa § 9 ods. 2,
c) obchodné meno alebo názov, sídlo alebo miesto podnikania a adresu trvalého bydliska, ak je odlišná od miesta podnikania, identifikačné číslo a predmet činnosti veriteľa s informáciou o súčasnom stave rokovaní o poskytnutí úveru, alebo vydaní emisie dlhopisov.
(3)	Prílohou žiadosti je
a)	podnikateľský zámer obsahujúci najmä hlavné ciele, spôsob financovania, analýza trhu, marketingová štúdia, očakávané hospodárske výsledky, projekcia finančných tokov po dobu platnosti záruky a lehoty splatnosti istiny a úrokov z úveru, alebo dlhopisov a príslušných výnosov,
b)	výpis z obchodného registra alebo inej evidencie nie starší ako tri  mesiace,
c)	účtovná závierka za predchádzajúci rok, overená audítorom,  
d)	potvrdenia Sociálnej poisťovne, Národného úradu práce a zdravotnej poisťovne^9), za platobnú schopnosť ktorej ručí štát, že žiadateľ nemá voči nim splatné a neuhradené záväzky,
	     e)  potvrdenie daňového úradu, že žiadateľ nemá daňové   
	          nedoplatky,
	      f)  návrh  úverovej  zmluvy medzi žiadateľom a veriteľom doložený  prísľubom           
	          alebo  iným akceptačným dokladom veriteľa obsahujúcim údaje o výške  
	 úveru, úrokov a poplatkov, alebo podmienky    emisie   dlhopisov  
                a  súvisiacich právnych  dokumentov,
g)  návrh ručiteľskej zmluvy alebo vyhlásenia o ručení,
h)	návrh zmluvy o podmienkach ručenia medzi ministerstvom a žiadateľom.

(4) Zmluva o podmienkach ručenia obsahuje najmä
a)	označenie zmluvných strán, ich adresy, identifikačné čísla, mená osôb 
     oprávnených konať v mene právnickej osoby,
b)	záväzok  žiadateľa,  že prostriedky  získané  z  úveru so štátnou zárukou alebo     
     dlhopisov  so  štátnou  zárukou   použije   len   na   financovanie   schváleného   
           projektu,
c)	záväzok  žiadateľa,  informovať predkladateľa  a ministerstvo  o svojej     
     finančnej situácii najneskôr do 30. septembra príslušného roka za  
     predchádzajúci polrok a do  30. apríla nasledujúceho roka za predchádzajúci 
     rok; súčasťou informácie je aj prehľad splácania   istiny a úrokov z úveru,
d)	záväzok žiadateľa predkladať do 30. apríla účtovnú závierku za predchádzajúci   rok overenú audítorom,
e)	záväzok  žiadateľa informovať ministerstvo o prípadnom ohrození splácania   
     istiny úveru alebo úrokov z úveru alebo splácania menovitej hodnoty dlhopisov  
     alebo výnosov z nich v lehote najneskôr 30 dní pred dňom ich splatnosti,
f)	záväzok   žiadateľa  bez  zbytočného  odkladu  písomne  oznámiť  ministerstvu,
že  bol podaný  návrh na vyhlásenie  konkurzu alebo  návrh na  vyrovnanie, alebo nútené vyrovnanie, alebo žiadateľ vstúpil do likvidácie, 
g)	záväzok    žiadateľa   neuskutočniť   prevod    alebo   vklad   svojho  majetku   v  
prospech iných podnikateľov  a nezriadiť záložné právo na svoj majetok do  ukončenia platnosti štátnej  záruky bez súhlasu ministerstva,
h)	záväzok   žiadateľa  zabezpečiť, aby  zástupca  ministerstva   bol  členom   jeho 
štatutárneho orgánu alebo dozorného orgánu počas trvania záväzkov žiadateľa vyplývajúcich z úverovej zmluvy alebo zo splácania dlhopisov so štátnou zárukou, ak o to ministerstvo požiada,
i)	zmluvné pokuty v prípade nedodržania podmienok tejto zmluvy.
(5) Prílohy žiadosti je žiadateľ povinný predložiť v origináli alebo ako úradne overené     
      kópie a ak sú vyhotovené v cudzom jazyku je žiadateľ povinný priložiť aj ich  
      preklady do slovenského jazyka vykonané podľa osobitného predpisu^10). 

§ 11

(1)	Predkladateľ je povinný do 30 dní od doručenia žiadosti zaujať k žiadosti stanovisko z hľadiska:
a)	 preukázania priameho vzťahu medzi projektom, s ktorým žiadosť súvisí a       
      rozvojovým programom vlády,
b)	súladu s týmto zákonom a inými všeobecne záväznými právnymi predpismi,
c)	ekonomickej návratnosti projektu.
(2)	Ak s prihliadnutím na podmienky podľa odseku 1 zaujme predkladateľ k žiadosti kladné stanovisko, predloží žiadosť ministerstvu na zaujatie stanoviska, v opačnom prípade vráti žiadosť žiadateľovi a svoj postup odôvodní. Ministerstvo je povinné doručiť predkladateľovi stanovisko k žiadosti do 30 dní od doručenia ministerstvu.
(3)	Bezodkladne po doručení stanoviska ministerstva, alebo po uplynutí lehoty podľa odseku 2, predloží predkladateľ žiadosť a prílohy žiadosti spolu so stanoviskom ministerstva vláde.

§ 12
Prevzatie štátnej záruky

(1)	Štátnu záruku ministerstvo môže prevziať len so súhlasom vlády.
(2)	Ministerstvo neprevezme štátnu záruku ak 
a)	 by poskytnutím tejto štátnej záruky došlo k prekročeniu sumy podľa § 9 ods. 3,
b)	došlo k podstatnej zmene podmienok na finančných trhoch, podstatnému zhoršeniu finančnej situácie žiadateľa, zisteniu preukázateľnej nepriaznivej odchýlky oproti údajom v žiadosti a jej prílohách, zrušeniu alebo zmene podmienok rozvojového programu vlády,
c)	nebolo schválené poskytnutie štátnej pomoci podľa osobitného predpisu^11), ak sa takéto schválenie vyžaduje.
(3)	Ak ministerstvo neprevezme štátnu záruku do šiestich mesiacov od nadobudnutia platnosti súhlasu vlády s prevzatím štátnej záruky, je povinné informovať vládu o dôvodoch neprevzatia štátnej záruky.

§ 13
Zmluva o návratnej finančnej výpomoci

(1)	Ak ministerstvo plní za dlžníka záväzok vyplývajúci zo štátnej záruky (ďalej len „realizácia štátnej záruky“) je dlžník povinný uzavrieť s ministerstvom písomnú zmluvu o návratnej finančnej výpomoci. Zmluva o návratnej finančnej výpomoci musí obsahovať
a)	označenie  zmluvných   strán, ich   identifikačné  údaje a bankové spojenie,
b)	predmet  zmluvy  v  súlade  s  úverovou  zmluvou, ručiteľskou zmluvou,   alebo vyhlásením o ručení, alebo upisovacou zmluvou  a inou súvisiacou dokumentáciou, obsahujúci záväzok dlžníka uhradiť sumu, ktorá zodpovedá realizovanej štátnej záruke,
c)	sumu návratnej finančnej výpomoci, ktorá zodpovedá realizovanej štátnej záruke,
d)	dátum realizácie štátnej záruky,
e)	výšku  úroku,  ktorá  nesmie  byť nižšia ako úroková sadzba úveru so štátnou zárukou v čase realizácie štátnej záruky,
f)	spôsob  splácania  a  splátkový  kalendár  návratnej finančnej výpomoci a úrokov, podľa písmena e),
g)	dohodu   o  zriadení   záložného  práva  na  zabezpečenie pohľadávky  štátu  na majetok  dlžníka, ak dlžník  má majetok spôsobilý na  zriadenie záložného práva,
h)	záväzok  dlžníka informovať  ministerstvo dva  razy ročne o hospodárení a o svojej finančnej situácii, najneskôr do  30. septembra príslušného roka za predchádzajúci polrok a do 30. apríla nasledujúceho roka za predchádzajúci rok,
i)	záväzok dlžníka predložiť ministerstvu do 30. apríla účtovnú závierku za predchádzajúci rok overenú audítorom,
j)	záväzok zmluvných strán informovať o každej zmene ich bankového spojenia.
(2)	Ak dlžník nesplní povinnosť podľa odseku 1 do šiestich mesiacov od  realizácie
štátnej záruky, je povinný splácať sumu realizovanej štátnej záruky v rovnakých polročných splátkach tak, aby bola celá suma realizovanej štátnej záruky splatená  najneskôr do štyroch rokov od realizácie štátnej záruky; súčasne je dlžník povinný platiť úroky vo výške úrokovej sadzby úveru so štátnou zárukou v čase realizácie štátnej záruky, a to počnúc dňom realizácie štátnej záruky za dlžníka.
(3) Ak ministerstvo realizuje štátnu záruku, dlžník nesmie bez súhlasu ministerstva
uskutočniť prevod alebo vklad svojho majetku v prospech iných podnikateľov    alebo zriadiť záložné právo na svoj majetok po dobu trvania záväzkov zo zmluvy o návratnej finančnej výpomoci. 

ŠTVRTÁ ČASŤ
Prechodné, zrušovacie a záverečné ustanovenia

§ 14

Zmluvy súvisiace so štátnym dlhom a štátnymi zárukami uzatvorené do nadobudnutia účinnosti tohto zákona ako aj vzťahy, ktoré vznikli pri zabezpečení plnenia záväzkov z týchto zmlúv, sa posudzujú podľa všeobecne záväzných právnych predpisov, platných v čase ich uzavretia.

§ 15

Zrušuje sa nariadenie vlády Slovenskej republiky č.91/1996 Z. z. o štátnych zárukách v znení nariadenia vlády Slovenskej republiky č.183/1996 Z. z., nariadenia vlády Slovenskej republiky č. 217/1998 Z. z., nariadenia vlády Slovenskej republiky č. 243/1999 Z. z. a nariadenia vlády Slovenskej republiky č. 343/2000 Z. z.

§ 16

Zákon nadobúda účinnosť 1. júna 2002 s výnimkou § 9 ods. 3, ktorý nadobúda účinnosť 1. januára 2003.